Návrh ROZHODNUTIE RADY o pozícii Európskej únie v Asociačnej rade zriadenej Euro-stredomorskou dohodou ustanovujúcou pridruženie medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej, pokiaľ ide o zmenu článku 15 ods. 7 protokolu č. 3 k uvedenej dohode týkajúceho sa vymedzenia pojmu „pôvodné výrobky“ a metód administratívnej spolupráce /* COM/2013/0723 final - 2013/0345 (NLE) */





DÔVODOVÁ SPRÁVA 1. KONTEXT NÁVRHU V článku 15 protokolu č. 3 k dohode o pridružení medzi EÚ a Jordánskom, zmeneného rozhodnutím č. 1/2010 Asociačnej rady EÚ – Jordánsko zo 16. septembra 2010[1], sa stanovil zákaz vrátenia cla. V odseku 7 tohto článku sa stanovuje prechodné obdobie, pokiaľ ide o úplné uplatňovanie zákazu vrátenia cla Jordánskom, a tejto partnerskej krajine sa poskytuje možnosť schváliť vrátenie cla pre jej vývozcov alebo hospodárske subjekty počas tohto obdobia. Toto prechodné obdobie uplynulo 31. decembra 2012. V článku 15 ods. 7 sa však stanovuje možnosť preskúmať toto ustanovenie na základe spoločnej dohody. Jordánsko 22. júla 2012 písomne požiadalo o predĺženie uplatňovania uvedeného ustanovenia. V súlade s článkom 39 protokolu č. 3 sa zmeny ustanovení uvedeného protokolu môžu vykonávať na základe rozhodnutia Asociačnej rady. Ustanovenie v článku 15 ods.7 sa zmení znením tohto rozhodnutia. S cieľom zaistiť prehľadnosť, dlhodobú hospodársku predvídateľnosť a právnu istotu pre hospodárske subjekty sa strany dohodli, že uplatňovanie článku 15 ods. 7 sa predĺži o tri roky s účinnosťou od 1. januára 2013. Kým sa toto rozhodnutie oficiálne prijme, dohodlo sa v rámci pracovnej skupiny Pan-Euro-Med, že obsah tohto rozhodnutia sa bude uplatňovať od 1. januára 2013. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Konzultácie so zainteresovanými stranami sa uskutočnili v rámci pracovnej skupiny Pan-Euro-Med a Výboru pre colný kódex – sekcie pôvodu výrobkov. Externá expertíza nebola potrebná. Keďže navrhované zmeny sú technickej povahy a netýkajú sa podstaty protokolu o pravidlách pôvodu, ktorý v súčasnosti platí, analýza vplyvu nebola potrebná. 3. PRÁVNE PRVKY NÁVRHU Zmenené ustanovenie o vrátení cla by sa malo uplatňovať so spätnou účinnosťou od 1. januára 2013. Právnym základom pre zmenu tohto ustanovenia je článok 207 ods. 4 prvý pododsek v spojení s článkom 218 ods. 9 Zmluvy o fungovaní Európskej únie. Návrh patrí do výlučnej právomoci Únie. Zásada subsidiarity sa preto neuplatňuje. Navrhovaný nástroj: rozhodnutie Rady. 2013/0345 (NLE) Návrh ROZHODNUTIE RADY o pozícii Európskej únie v Asociačnej rade zriadenej Euro-stredomorskou dohodou ustanovujúcou pridruženie medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej, pokiaľ ide o zmenu článku 15 ods. 7 protokolu č. 3 k uvedenej dohode týkajúceho sa vymedzenia pojmu „pôvodné výrobky“ a metód administratívnej spolupráce RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9, so zreteľom na návrh Európskej komisie, keďže: (1) Protokol č. 3 k Euro-stredomorskej dohode ustanovujúcej pridruženie medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej[2], ďalej len „dohoda“, zmenený rozhodnutím Asociačnej rady EÚ – Jordánsko č. 1/2010 zo 16. septembra 2010[3], sa týka vymedzenia pojmu „pôvodné výrobky“ a metód administratívnej spolupráce. (2) Článok 15 protokolu č. 3 obsahuje všeobecný zákaz vrátenia cla alebo oslobodenia od cla v prípade nepôvodných materiálov použitých pri výrobe pôvodných výrobkov. V odseku 7 daného článku sa však stanovuje, že do 31. decembra 2012 sa za určitých podmienok môže uplatňovať vrátenie cla alebo čiastočné oslobodenie od cla. (3) V záujme prehľadnosti a s cieľom zaistiť dlhodobú hospodársku predvídateľnosť a právnu istotu pre hospodárske subjekty sa strany dohodli, že uplatňovanie článku 15 ods. 7 sa s účinnosťou od 1. januára 2013 predĺži o tri roky. (4) Asociačná rada, zriadená na základe danej dohody, by mala v súlade s článkom 39 protokolu č. 3 rozhodnúť o zmene príslušného protokolu zodpovedajúcim spôsobom. (5) Európska únia by teda mala v Asociačnej rade zaujať pozíciu vymedzenú v pripojenom návrhu rozhodnutia, PRIJALA TOTO ROZHODNUTIE: Článok 1 Pozícia, ktorú Európska únia zaujme v Asociačnej rade zriadenej Euro-stredomorskou dohodou ustanovujúcou pridruženie medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej, pokiaľ ide o zmenu článku 15 ods. 7 protokolu č. 3 týkajúceho sa vymedzenia pojmu „pôvodné výrobky“ a metód administratívnej spolupráce, na účely predĺženia uplatňovania uvedeného ustanovenia, sa vymedzuje v návrhu rozhodnutia Asociačnej rady uvedenom v prílohe k tomuto rozhodnutiu. Článok 2 Rozhodnutie Asociačnej rady sa uverejní v Úradnom vestníku Európskej únie. V Bruseli Za Radu predseda PRÍLOHA Návrh ROZHODNUTIE ASOCIAČNEJ RADY EÚ – JORDÁNSKO č. […] z […], ktorým sa mení článok 15 ods. 7 protokolu č. 3 Euro-stredomorskej dohody ustanovujúcej pridruženie medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej, týkajúceho sa vymedzenia pojmu „pôvodné výrobky“ a metód administratívnej spolupráce ASOCIAČNÁ RADA, so zreteľom na Euro-stredomorskú dohodu ustanovujúcu pridruženie medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej, a najmä na článok 39 jej protokolu č. 3, keďže: (1) V článku 15 ods. 7 protokolu č. 3 k Euro-stredomorskej dohode ustanovujúcej pridruženie medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej[4], ďalej len „dohoda“, zmeneného rozhodnutím Asociačnej rady EÚ – Jordánsko č. 1/2010 zo 16. septembra 2010[5], sa za určitých podmienok povoľuje do 31. decembra 2012 vrátenie cla alebo čiastočné oslobodenie od cla alebo poplatkov s rovnocenným účinkom. (2) V záujme prehľadnosti a s cieľom zaistiť dlhodobú hospodársku predvídateľnosť a právnu istotu pre hospodárske subjekty sa strany dohody dohodli, že uplatňovanie článku 15 ods. 7 protokolu č. 3 k dohode sa s účinnosťou od 1. januára 2013 predĺži o tri roky. (3) Protokol č. 3 k dohode by sa preto mal zodpovedajúcim spôsobom zmeniť. (4) Keďže článok 15 ods. 7 protokolu č. 3 k dohode sa prestal uplatňovať 31. decembra 2012, toto rozhodnutie by sa malo uplatňovať od 1. januára 2013, ROZHODLA TAKTO: Článok 1 Posledný pododsek odseku 7 článku 15 protokolu č. 3 k Euro-stredomorskej dohode ustanovujúcej pridruženie medzi Európskymi spoločenstvami a ich členskými štátmi na jednej strane a Jordánskym hášimovským kráľovstvom na strane druhej, týkajúceho sa vymedzenia pojmu „pôvodné výrobky“ a metód administratívnej spolupráce sa nahrádza takto: „Tento odsek sa uplatňuje do 31. decembra 2015 a môže byť preskúmaný na základe vzájomnej dohody.“ Článok 2 Toto rozhodnutie nadobúda účinnosť dňom jeho prijatia. Uplatňuje sa od 1. januára 2013. V Bruseli […] Za Asociačnú radu predseda […] [1] Ú. v. EÚ L 253, 28.9.2010, s. 60. [2] Ú. v. ES L 129, 15.5.2002, s. 3. [3] Ú. v. EÚ L 253, 28.9.2010, s. 60. [4] Ú. v. ES L 129, 15.5.2002, s. 3. [5] Ú. v. EÚ L 253, 28.9.2010, s. 60.